U-I-430/02
Natisni
Opravilna št.:
U-I-430/02
Datum odločitve:
12. 2. 2004
ECLI:
ECLI:SI:USRS:2004:U.I.430.02
Akt:
Odločba Mestne občine Ljubljana št. 271/OGJSP-KP/97 z dne 11. 4. 1997
Izrek:
Pobuda za začetek postopka za oceno ustavnosti in zakonitosti odločbe Mestne občine Ljubljana št. 271/OGJSP-KP/97 z dne 11. 4. 1997 se zavrže.
Evidenčni stavek:
Ustavno sodišče ni pristojno za odločanje o ustavnosti in zakonitosti posamičnih aktov, kajti posamičen akt lahko presoja le z vidika morebitnih kršitev človekovih pravic in temeljnih svoboščin, če je zoper njega vložena ustavna pritožba, ko so že izčrpanja vsa pravna sredstva.
Geslo:
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Anton Plantarič, Ljubljana
Datum vloge:
30. 12. 2002
Vrsta odločitve:
sklep
Vrsta rešitve:
zavrženje
Dokument:
US23074
Dokument v PDF obliki:
U-I-430-02.pdf
119 KB
Prenesite datoteko
U-I-430/02-9
12. 2. 2004
SKLEP
Ustavno sodišče je v postopku za preizkus pobude Antona Plantariča iz Ljubljane na seji dne 12. februarja 2004
sklenilo:
Pobuda za začetek postopka za oceno ustavnosti in zakonitosti odločbe Mestne občine Ljubljana št. 271/OGJSP-KP/97 z dne 11. 4. 1997 se zavrže.
Obrazložitev
A.
1. Pobudnik z vlogo, ki jo je naslovil "Zahteva po oceni ustavnosti in zakonitosti predpisa in splošnega akta", izpodbija odločbo Mestne občine Ljubljana št. 271/OGJSP-KP/97 z dne 11. 4. 1997 (v nadaljevanju odločba), s katero je bila družba Energetski servis, d.o.o., Ljubljana, izbrana za izvajalko dimnikarskih storitev na območju Mestne občine Ljubljana. Pobudnik zatrjuje, da je bila izpodbijana odločba izdana brez predhodnega javnega razpisa in je bil s tem ustvarjen in izkoriščen monopolni položaj, zaradi česar je odločba v nasprotju s 13. in 14. členom Zakona o obligacijskih razmerjih (Uradni list SFRJ, št. 29/78 in nasl. - ZOR).
2. Ker iz vloge ni bilo jasno razvidno, ali gre za pobudo za začetek postopka za oceno zakonitosti predpisa ali za ustavno pritožbo, je Ustavno sodišče pobudnika pozvalo, naj vlogo dopolni tako, da se o navedenem izjavi, in da v skladu z vsebinsko opredelitvijo vlogo ustrezno dopolni.
3. V dopolnitvi vloge je pobudnik poudaril, da v celoti izpodbija to odločbo.
B.
4. Glede na pobudnikove navedbe je Ustavno sodišče njegovo vlogo obravnavalo kot pobudo za začetek postopka za oceno ustavnosti in zakonitosti izpodbijane odločbe.
5. Ustavno sodišče na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju ZUstS) odloča med drugim tudi o ustavnosti in zakonitosti predpisov in splošnih aktov za izvrševanje javnih pooblastil. Izpodbijana odločba ni splošen akt, ampak je posamičen akt, izdan v upravnem postopku, zato se lahko izpodbija v okviru upravnega postopka oziroma v upravnem sporu. Ustavno sodišče lahko v skladu z določbo šeste alineje prvega odstavka 21. člena ZUstS posamičen akt presoja le z vidika morebitnih kršitev človekovih pravic in temeljnih svoboščin, če je zoper njega vložena ustavna pritožba, ko so že izčrpana vsa pravna sredstva.
6. Ustavno sodišče ni pristojno za odločanje o ustavnosti in zakonitosti posamičnih aktov, zato v primeru izpodbijane odločbe ni izpolnjen procesni pogoj iz 21. člena ZUstS za njeno ustavnosodno presojo.
7. Ker je bilo treba pobudo zavreči že iz navedenega razloga, Ustavno sodišče ni ugotavljalo izpolnjenosti drugih procesnih predpostavk.
C.
8. Ustavno sodišče je sprejelo ta sklep na podlagi 25. člena ZUstS v sestavi: podpredsednik dr. Janez Čebulj ter sodnici in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan in Jože Tratnik. Sklep je sprejelo soglasno.
Podpredsednik
dr. Janez Čebulj